CELEX: 52021PC0104
Language: da
Date: 2021-02-26
Title: Forslag til RÅDETS GENNEMFØRELSESAFGØRELSE om midlertidig støtte til Estland i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet

EUROPA-KOMMISSIONEN
            Bruxelles, den 26.2.2021
            COM(2021) 104 final
            2021/0052(NLE)
            Forslag til
            RÅDETS GENNEMFØRELSESAFGØRELSE 
            om midlertidig støtte til Estland i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ved Rådets forordning (EU) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.
            
            
               Den 4. februar 2021 anmodede Estland om finansiel støtte fra Unionen under SURE-forordningen. I henhold til SURE-forordningens artikel 6, stk. 2, har Kommissionen hørt de estiske myndigheder med henblik på at kontrollere, om der er sket en pludselig og kraftig stigning i de faktiske og planlagte udgifter, som er direkte forbundet med midlertidige arbejdsmarkedsordninger og lignende foranstaltninger samt sundhedsrelaterede foranstaltninger, der er vedtaget som reaktion på covid-19-pandemien. Foranstaltningerne vedrører navnlig:
            
            
               a) en midlertidig arbejdsmarkedsordning til bevarelse af arbejdspladser. Ordningen havde til formål at støtte arbejdstagere i den private sektor, hvis lønninger/vederlag eller arbejdstid som følge af den betydelige indvirkning af nødsituationen midlertidigt var blevet reduceret, idet arbejdstagerne modtog op til 70 % af deres gennemsnitlige månedsløn eller månedlige vederlag med et loft på 1 000 EUR pr. arbejdstager pr. måned. Det drejede sig om en midlertidig foranstaltning under nødsituationen fra marts til maj 2020. I betragtning af nødsituationens fortsatte indvirkning på beskæftigelsen blev arbejdsfordelingsordningen forlænget til også at gælde i juni 2020, og betingelserne blev tilpasset, således at den offentlige støtte til en arbejdstager blev mindsket til op til 50 % af arbejdstagerens gennemsnitlige månedsløn eller månedlige vederlag med et loft på 800 EUR pr. arbejdstager. For at kunne modtage offentlig støtte til arbejdstagere skulle virksomhederne betale hver arbejdstager mindst 150 EUR (brutto) pr. måned, således at hver arbejdstager havde en månedlig indkomst på mindst 584 EUR, hvilket svarer til mindstelønnen 
            
            
               b) En ydelse til bevarelse af indkomsten for forældre, der under nødsituationen måtte indstille deres arbejde for at passe deres børn med særlige undervisningsbehov. Det var en midlertidig foranstaltning under nødsituationen fra den 12. marts til den 17. maj 2020. Ydelsen blev beregnet på grundlag af det socialbidrag, der er indbetalt for den pågældende forælders løn eller vederlag i 2019. Støtten dækkede 70 % af den gennemsnitlige daglige løn eller det gennemsnitlige daglige vederlag for en forælder 
            
            
               c) en midlertidig ordning for freelancekunstnere, sportstrænere og ledere af kor og dansetrupper. Det var en midlertidig foranstaltning under nødsituationen fra den 1. marts til den 31. maj 2020. Freelancekunstnere modtog i en periode på to måneder støtte i form af et beløb svarende til mindstelønnen. Ledere af kor og folkedansetrupper samt sportstrænere modtog offentlig støtte, der udgjorde 70 % af den gennemsnitlige løn eller det gennemsnitlige vederlag for perioden oktober 2019 til februar 2020, med et loft på 1 000 EUR pr. arbejdstager pr. måned. Sportstrænere modtog støtte på 50 % af deres normale løn/vederlag, mens de resterende 50 % blev betalt af sportsorganisationen 
            
            
               d) en sundhedsrelateret foranstaltning, der omfatter offentlige udgifter til personlige værnemidler og supplerende almindelige forbrugsvarer og hjælpematerialer
            
            
               e) en midlertidig støtteordning for hospitaler for at kompensere for omkostningerne ved ansættelse af midlertidigt personale i covid-19-enheder og intensivafdelinger samt betaling for forlænget arbejdstid for læger, sygeplejersker og andet personale. Ordningen dækkede omkostningerne til behovet for ekstra personale i covid-19-enheder og intensivafdelinger på hospitaler. For at motivere personalet i nødsituationen blev det ekstra personale ansat til højere løn (en koefficient på 2,0) 
            
            
               f) en godtgørelse til arbejdstagere for de første tre sygedage under nødsituationen fra den 13. marts til den 17. maj 2020. Som følge af den øgede brug af syge- og plejeorlov i forbindelse med covid-19 modtog personer, der er forsikret under den estiske sygesikring, en godtgørelse for de første tre sygedage (der normalt betales af arbejdstageren). 
            
            
               Estland har fremsendt de nødvendige oplysninger til Kommissionen. 
            
            
               Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Estland i henhold til SURE-forordningen til støtte for ovennævnte foranstaltninger.
            
            
               •Sammenhæng med de gældende regler på samme område
            
            
               Dette forslag er i fuld overensstemmelse med Rådets forordning (EU) 2020/672, i henhold til hvilken forslaget fremsættes.
            
            
               Forslaget er et supplement til et andet EU-retsinstrument, der har til formål at yde støtte til medlemsstaterne i nødsituationer, nemlig Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond ("forordning (EF) nr. 2012/2002"). Europa-Parlamentets og Rådets forordning (EU) 2020/461 blev vedtaget den 30. marts 2020 og indeholder ændringer til førnævnte instrument, som udvider dets anvendelsesområde til at omfatte større folkesundhedskriser og fastlægger, hvilke specifikke tiltag der er berettigede til finansiering. 
            
            
               •Sammenhæng med Unionens politik på andre områder
            
            
               Forslaget indgår i en række foranstaltninger, der er udarbejdet som reaktion på den aktuelle covid-19-pandemi, blandt andet investeringsinitiativet som reaktion på coronavirusset, og det supplerer andre instrumenter til støtte for beskæftigelsen såsom Den Europæiske Socialfond og Den Europæiske Fond for Strategiske Investeringer (EFSI)/InvestEU. Ved i dette særlige tilfælde med covid-19-udbruddet at gøre brug af lånoptagelse og långivning til støtte for medlemsstaterne fungerer dette forslag som en ekstra sikkerhedsforanstaltning til at finansiere arbejdsfordelingsordninger og lignende foranstaltninger, der bidrager til at beskytte arbejdspladser og dermed arbejdstagere og selvstændige mod risikoen for arbejdsløshed. 
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
         
         
            
               •Retsgrundlag
            
            
               Retsgrundlaget for dette instrument er Rådets forordning (EU) 2020/672.
            
            
               •Nærhedsprincippet (for områder, der ikke er omfattet af enekompetence) 
            
            
               Forslaget fremsættes i forlængelse af en anmodning fra en medlemsstat og er et udtryk for europæisk solidaritet, idet der ydes finansiel støtte fra Unionen i form af midlertidige lån til en medlemsstat, der er berørt af covid-19-udbruddet. Som en ekstra sikkerhedsforanstaltning vil denne finansielle støtte midlertidigt understøtte regeringens øgede offentlige udgifter til arbejdsfordelingsordninger og lignende foranstaltninger for at hjælpe dem med at beskytte arbejdspladser og dermed arbejdstagere og selvstændige mod risikoen for arbejdsløshed og tab af indkomst.
            
            
               Denne støtte vil hjælpe den berørte befolkning og bidrage til at mindske de direkte samfundsmæssige og økonomiske virkninger af den aktuelle covid-19-krise. 
            
            
               •Proportionalitetsprincippet
            
            
               Forslaget overholder proportionalitetsprincippet. Det går ikke videre, end hvad der er nødvendigt for at nå instrumentets mål. 
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               På grund af det presserende behov for at udarbejde forslaget, således at Rådet kan vedtage det i tide, kunne der ikke gennemføres en høring af de berørte parter.
            
            
               •Konsekvensanalyse
            
            
               På grund af forslagets hastende karakter er der ikke foretaget nogen konsekvensanalyse.
            
            
               4.VIRKNINGER FOR BUDGETTET
            
            
               Kommissionen bør kunne optage lån på de finansielle markeder med henblik på videreudlån til medlemsstater, der anmoder om finansiel støtte inden for rammerne af SURE-instrumentet. 
            
            
               Ud over garantierne fra medlemsstaterne indeholder ordningen andre sikkerhedsforanstaltninger for at sikre dens finansielle soliditet:
            
            
               ·en stringent og konservativ tilgang til økonomisk forvaltning
            
            
               ·en sammensætning af låneporteføljen, der begrænser koncentrationsrisikoen, den årlige eksponering og en overdreven eksponering for de enkelte medlemsstater, samtidig med at der sikres tilstrækkelige ressourcer til de medlemsstater, hvor behovet er størst, samt
            
            
               ·muligheder for refinansiering af gæld.
            
            
               2021/0052 (NLE)
            
            
               Forslag til
            
         
         
            
               RÅDETS GENNEMFØRELSESAFGØRELSE
            
            
               om midlertidig støtte til Estland i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet 
                  1
               , særlig artikel 6, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 4. februar 2021 anmodede Estland om finansiel støtte fra Unionen med henblik på at supplere landets nationale indsats for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagerne og de selvstændige.
            
            
               (2)Covid-19-udbruddet og de ekstraordinære foranstaltninger, som Estland har gennemført for at dæmme op for udbruddet og de socioøkonomiske og sundhedsrelaterede konsekvenser heraf, forventes at få dramatiske følger for de offentlige finanser. Ifølge Kommissionens efterårsprognose 2020 forventedes Estland at have et offentligt underskud og en offentlig gæld på henholdsvis 5,9 % og 17,2 % af bruttonationalproduktet (BNP) ved udgangen af 2020. Ifølge Kommissionens mellemliggende vinterprognose 2021 forventes Estlands BNP at være faldet med 2,9 % i 2020.
            
            
               (3)Covid-19-udbruddet har fastlåst en væsentlig del af arbejdsstyrken i Estland. Dette har ført til en pludselig og kraftig stigning i de offentlige udgifter i Estland med hensyn til midlertidige arbejdsmarkedsforanstaltninger og lignende foranstaltninger samt indførelsen af relevante sundhedsrelaterede foranstaltninger i forbindelse med covid-19-udbruddet, jf. betragtning 4-9.
            
            
               (4)Ved regeringsbekendtgørelse nr. 130 "Tööhõiveprogramm 2017–2020" af 17. november 2016, som ændret i 2020
                  2
               , som der henvises til i Estlands anmodning af 4. februar 2021, blev der indført en midlertidig arbejdsmarkedsordning til bevarelse af arbejdspladser (i kraft pr. 23. marts 2020). Ordningen havde til formål at støtte arbejdstagere i den private sektor, hvis lønninger eller arbejdstid som følge af den betydelige indvirkning af nødsituationen midlertidigt var blevet reduceret, idet arbejdstagerne modtog op til 70 % af deres gennemsnitlige månedsløn eller månedlige vederlag med et loft på 1 000 EUR pr. arbejdstager pr. måned. Det var en midlertidig ordning under nødsituationen fra marts til maj 2020. I betragtning af nødsituationens fortsatte indvirkning blev ordningen forlænget igen
                  3
                til også at gælde i juni 2020. Betingelserne for arbejdsfordelingsordningen blev tilpasset, således at den offentlige støtte til en arbejdstager blev mindsket til op til 50 % af arbejdstagerens gennemsnitlige månedsløn eller månedlige vederlag med et loft på 800 EUR pr. arbejdstager. For at kunne modtage offentlig støtte til arbejdstagere skulle virksomhederne betale hver arbejdstager mindst 150 EUR (brutto) pr. måned, således at hver arbejdstager havde en månedlig indkomst på mindst 584 EUR, hvilket svarer til mindstelønnen. 
            
            
               (5)Ved regeringsbekendtgørelse nr. 26 "Erivajadusega lapse vanema toetuse saamise ja maksmise tingimused ning toetuse arvutamise alused" af 9. april 2020
                  4
               , som der henvises til i Estlands anmodning af 4. februar 2021, blev der indført en ydelse til bevarelse af indkomsten for forældre, der under nødsituationen måtte indstille deres arbejde for at passe deres børn med særlige undervisningsbehov. Det var en midlertidig foranstaltning under nødsituationen fra den 12. marts til den 17. maj 2020. Ydelsen blev beregnet på grundlag af det socialbidrag, der er indbetalt for den pågældende forælders løn eller vederlag i 2019. Støtten dækkede 70 % af den gennemsnitlige daglige løn eller det gennemsnitlige daglige vederlag for en forælder. 
            
            
               (6)Ved det estiske kulturministeriums bekendtgørelse nr. 7 "COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele" af 30. april 2020
                  5
                og det estiske kulturministeriums bekendtgørelse nr. 9 "COVID-19 puhangust tingitud erakorraline abi kultuuri- ja spordivaldkonnale" af 30. april 2020
                  6
                (i kraft fra 3. maj til 11. september 2020) og "Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord" af 26. november 2014, som ændret i 2020
                  7
               , som der henvises til i Estlands anmodning af 4. februar 2021, blev der indført en midlertidig ordning for freelancekunstnere, sportstrænere og ledere af kor og dansetrupper. Det drejede sig om en midlertidig foranstaltning under nødsituationen som følge af covid-19-udbruddet. Freelancekunstnere modtog i en periode på to måneder støtte i form af et beløb svarende til mindstelønnen. Ledere af kor og folkedansetrupper samt sportstrænere modtog offentlig indkomststøtte, der udgjorde 70 % af den gennemsnitlige løn eller det gennemsnitlige vederlag for perioden oktober 2019 til februar 2020, med et loft på 1 000 EUR. Sportstrænere modtog støtte på 50 % af deres normale løn/vederlag, mens de resterende 50 % blev betalt af sportsorganisationen.
            
            
               (7)Estland har også truffet en række sundhedsrelaterede foranstaltninger til at imødegå covid-19-udbruddet. I henhold til den estiske parlamentslov er "Riigi 2020. aasta lisaeelarve seadus", der blev vedtaget den 15. april 2020
                  8
               , som der henvises til i Estlands anmodning af 4. februar 2021, en sundhedsrelateret foranstaltning, der muliggjorde offentlige indkøb af personlige værnemidler, supplerende almindelige forbrugsvarer og hjælpematerialer. 
            
            
               (8)Ved regeringsbekendtgørelse nr. 28 "Eriolukorras Eesti Haigekassa kaudu hüvitiste ja teenuste eest maksmise tingimused ja kord" af 23. april 2020
                  9
               , som der henvises til i Estlands anmodning af 4. februar 2021, blev der indført en kortsigtet støtteordning for hospitaler for at kompensere for omkostningerne ved ansættelse af midlertidigt personale i covid-19-enheder og intensivafdelinger samt betaling for forlænget arbejdstid for læger, sygeplejersker og andet personale. Ordningen dækker omkostningerne til behovet for ekstra personale i covid-19-enheder og intensivafdelinger på hospitaler. For at motivere personalet i nødsituationen blev det ekstra personale ansat til højere løn (en koefficient på 2,0). 
            
            
               (9)Endelig blev der ved regeringsbekendtgørelse nr. 28 "Eriolukorras Eesti Haigekassa kaudu hüvitiste ja teenuste eest maksmise tingimused ja kord" af 23. april 2020
                  10
               , som der henvises til i Estlands anmodning af 4. februar 2021, indført en godtgørelse til arbejdstagere for de første tre sygedage. Det var en foranstaltning, der var begrænset til nødsituationens varighed fra den 13. marts til den 17. maj 2020. Som følge af den øgede brug af syge- og plejeorlov i forbindelse med covid-19 modtog personer, der er forsikret under den estiske sygesikring, en godtgørelse for de første tre sygedage (der normalt betales af arbejdstageren). 
            
            
               (10) Estland opfylder de i artikel 3 i forordning (EU) 2020/672 nævnte betingelser for at anmode om finansiel støtte. Estland har forelagt Kommissionen passende dokumentation for, at de faktiske offentlige udgifter efter den 1. februar 2020 er steget med 230 000 000 EUR som følge af de nationale foranstaltninger, der er truffet for at imødegå de socioøkonomiske virkninger af covid-19-udbruddet. Der er tale om en pludselig og kraftig stigning, eftersom den er knyttet til såvel nye foranstaltninger som en øget efterspørgsel efter eksisterende ordninger, der tilsammen omfatter en betydelig del af arbejdsstyrken i Estland. 
            
            
               (11)Kommissionen har hørt Estland og konstateret, at der er sket en pludselig og kraftig stigning i de faktiske offentlige udgifter, der er direkte forbundet med arbejdsfordelingsordninger og lignende foranstaltninger samt indførelsen af relevante sundhedsrelaterede foranstaltninger i forbindelse med covid-19-udbruddet som omhandlet i anmodningen af 4. februar 2021, jf. artikel 6 i forordning (EU) 2020/672.
            
            
               (12)Der bør derfor ydes finansiel støtte med henblik på at hjælpe Estland med at imødegå de socioøkonomiske virkninger af den alvorlige økonomiske forstyrrelse som følge af covid-19-udbruddet. Kommissionen bør træffe afgørelser vedrørende løbetid, størrelse og frigivelse af rater og trancher i et tæt samarbejde med de nationale myndigheder.
            
            
               (13)Denne afgørelse bør ikke berøre udfaldet af eventuelle sager om forvridning af det indre marked, som anlægges, navnlig i henhold til traktatens artikel 107 og 108. Den fritager heller ikke medlemsstaterne for i henhold til traktatens artikel 108 at underrette Kommissionen om eventuel statsstøtte.
            
         
         
            
               (14)Afgørelsen om at yde finansiel støtte er blevet truffet under hensyntagen til Estlands eksisterende og forventede behov samt anmodninger om finansiel støtte i henhold til forordning (EU) 2020/672, som andre medlemsstater allerede har indgivet eller planlagt at indgive, samtidig med at principperne om ligebehandling, solidaritet, proportionalitet og gennemsigtighed anvendes —
            
            
               VEDTAGET DENNE AFGØRELSE:
            
            
               Artikel 1
            
            
               Estland opfylder betingelserne i artikel 3 i forordning (EU) 2020/672.
            
            
               Artikel 2
            
            
               1.Unionen stiller et lån på højst 230 000 000 EUR til rådighed for Estland. Lånet har en maksimal gennemsnitlig løbetid på 15 år.
            
            
               2.Rådighedsperioden for den finansielle støtte, der ydes ved denne afgørelse, er 18 måneder fra den første dag efter, at denne afgørelse har fået virkning.
            
            
               3.Kommissionen stiller Unionens finansielle støtte til rådighed for Estland i maksimalt otte rater. En rate kan udbetales i en eller flere trancher. Løbetiden for trancherne under den første rate kan være længere end den maksimale gennemsnitlige løbetid, der er fastsat i stk. 1. I så fald fastsættes løbetiden for de efterfølgende trancher således, at den i stk. 1 omhandlede maksimale gennemsnitlige løbetid overholdes, når alle rater er udbetalt.
            
            
               4.Den første rate frigives under forbehold af, at den i artikel 8, stk. 2, i forordning (EU) 2020/672 omhandlede låneaftale træder i kraft.
            
            
               5.Estland afholder Unionens finansieringsomkostninger, der er omhandlet i artikel 4 i forordning (EU) 2020/672, for hver rate samt Unionens eventuelle gebyrer, omkostninger og udgifter i forbindelse med den finansiering, der er relateret til det lån, der er ydet i henhold til nærværende artikels stk. 1.
            
            
               6.Kommissionen træffer afgørelse om størrelsen af raterne og frigivelsen heraf samt om tranchernes størrelse.
            
            
               Artikel 3
            
            
               Estland kan finansiere følgende foranstaltninger: 
            
            
               (a)en midlertidig arbejdsmarkedsordning til bevarelse af arbejdspladser som fastsat i regeringsbekendtgørelse nr. 130 "Tööhõiveprogramm 2017–2020" af 17. november 2016, som ændret i 2020
            
            
               (b)en ydelse til bevarelse af indkomsten for forældre, der under nødsituationen måtte indstille deres arbejde for at passe deres børn med særlige undervisningsbehov, som fastlagt i regeringsbekendtgørelse nr. 26 "Erivajadusega lapse vanema toetuse saamise ja maksmise tingimused ning toetuse arvutamise alused" af 9. april 2020
            
            
               (c)en midlertidig ordning for freelancekunstnere, sportstrænere og ledere af kor og dansetrupper, som fastsat i det estiske kulturministeriums bekendtgørelse nr. 7 "COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele" af 30. april 2020 og bekendtgørelse nr. 9 "COVID-19 puhangust tingitud erakorraline abi kultuuri- ja spordivaldkonnale" of 30 April 2020 and "Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord" af 26. november 2014, som ændret i 2020
            
            
               (d)en sundhedsrelateret foranstaltning, der muliggjorde offentlige indkøb af personlige værnemidler, supplerende almindelige forbrugsvarer og hjælpematerialer, som fastlagt i parlamentsloven "Riigi 2020. aasta lisaeelarve seadus" af 15. april 2020
            
            
               (e)en kortsigtet støtteordning for hospitaler for at kompensere for omkostningerne ved ansættelse af midlertidigt personale i covid-19-enheder og intensivafdelinger samt betaling for forlænget arbejdstid for læger, sygeplejersker og andet personale, som fastsat i regeringsbekendtgørelse nr. 28 "Eriolukorras Eesti Haigekassa kaudu hüvitiste ja teenuste eest maksmise tingimused ja kord" af 23. april 2020
            
            
               (f)en godtgørelse til arbejdstagere for de første tre sygedage som fastsat i regeringsbekendtgørelse nr. 28 "Eriolukorras Eesti Haigekassa kaudu hüvitiste ja teenuste eest maksmise tingimused ja kord" af 23. april 2020.
            
            
               Artikel 4
            
         
         
            
               Denne afgørelse er rettet til Republikken Estland.
            
            
               Denne afgørelse får virkning på dagen for meddelelsen til adressaten.
            
            
               Artikel 5
            
            
               Denne afgørelse offentliggøres i Den Europæiske Unions Tidende. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 159 af 20.5.2020, s. 1.
               
               
                  
                     (2)
                  
                        Riigi Teataja (i det følgende benævnt "RT") I af 20.3.2020, 3. 
               
               
                  
                     (3)
                  
                        RT I af 30.5.2020, 4. 
               
               
                  
                     (4)
                  
                  
                        RT I af 10.4.2020, 5.
                  
               
               
                  
                     (5)
                  
                        RT I af 30.4.2020, 28.
               
               
                  
                     (6)
                  
                  
                        RT I af 9.9.2020, 4.
                  
               
               
                  
                     (7)
                  
                        RT I af 5.5.2020, 21.
               
               
                  
                     (8)
                  
                        RT I af 21.4.2020, 2.
               
               
                  
                     (9)
                  
                        RT I af 24.4.2020, 13.
               
               
                  
                     (10)
                  
                        RT I af 24.4.2020, 13.